...    কাঁচা কাঁচা রোদ মাখা সকাল বেলা,    আকাশে ভাসাল আজ আলোর ভেলা।    গাছে গাছে চিকচিক    আলো হাসে ফিকফিক    চালে চালে ঝিকঝিক এ কোন্ খেলা !    কাঁচা সোনা রোদ মাখা সকাল বেলা।        শাখে শাখে সে আলোর পরশ লাগে।    দিকে দিকে যেন  কোন জীবন জাগে।    ফুলে ফুলে উতরোল    জাগরণ কলরোল    বাতাসেতে হিল্লোল প্রভাতী ফাগে !    দিকে দিকে জীবনের পরশ লাগে !        এসো আজ মুঠি মুঠি মাখি সে আলো    ধুয়ে যাক মুছে যাক মনের কালো।    এ আলোর কুমকুম    দিয়ে যাক রাঙাচুম    মন জুড়ে রেখে যাক অনেক ভালো।    এসো ভাই মুঠি মুঠি মাখি এ আলো।    ...